b'\n_START_ARTICLE_\nAmpelografija\n_START_PARAGRAPH_\nAmpelografija (starogr\xc5\xa1ko \xce\x91\xce\xbc\xcf\x80\xce\xb5\xce\xbb\xce\xbf\xcf\x82: ampelos - trta, \xce\xb3\xcf\x81\xce\xb1\xcf\x86\xce\xbf\xcf\x82: graphos - opisovanje) je znanstvena veda, ki prou\xc4\x8duje in opisuje vrste dru\xc5\xbeine vinikovk in sorte vinske trte. Prve opise sort v literaturi najdemo v delih rimskih piscev Plinija in Columelle. Izraz ampelografija je prvi uporabil F. J. Sachs v Leipzigu leta 1661, in sicer za prvo delo iz tega podro\xc4\x8dja, zato ga tudi upravi\xc4\x8deno \xc5\xa1tejemo za za\xc4\x8detnika ampelografije nasploh. Znanstvene temelje ampelografije pa je postavil Simon de Clemente leta 1807 pri opisu andaluzijskih sort. Temeljito preu\xc4\x8devanje sort, njihovo detajlno opisovanje in sistemizacija so nastopili \xc5\xa1ele v 19. stoletju. Te klasifikacije so v najve\xc4\x8dji meri narejene na osnovi karakteristik naslednjih rastlinskih delov: lista (razdeljenost, pora\xc5\xa1\xc4\x8denost in velikost); grozda (oblika, zbitost in velikost); jagode (oblika, velikost, barva, okus in \xc4\x8das dozorevanja)._NEWLINE_V okviru identifikacijskih postopkov se uporabljajo razli\xc4\x8dne metode, najve\xc4\x8dkrat OIV deskriptorji, ki jih je izdala mednarodna organizacija za vino in vinsko trto (OIV). Z deskriptorji opisujemo morfolo\xc5\xa1ke zna\xc4\x8dilnosti posamezne sorte vinske trte. Poleg opisnih deskriptorjev se v zadnjih letih uporablja ampelometri\xc4\x8dne deskriptorje, ki opisujejo meritve ki jih opravimo na glavnih \xc5\xbeilah lista in koti med njimi. Veliko bolj natan\xc4\x8dna metoda, ki se enako pogosto uporablja je analiza mikro satelitov (SSR markerji), vendar je dra\xc5\xbeja in primernej\xc5\xa1a za uporabo ko med prou\xc4\x8devanimi sortami ni velikih morfolo\xc5\xa1kih razlik.'